01.260116

**ACTA DE LA SESSIÓ ORDINÀRIA DEL PLE DE L´AJUNTAMENT DE LA BISBAL D´EMPORDÀ**

**IDENTIFICACIÓ DE LA REUNIÓ**

Núm. de la sessió: 01/2016

Data: 26.01.2016

Hora d’inici: 20:00 h

Hora d’acabament: 21.30 h

Lloc: Sala de sessions de la Casa Consistorial

**PRESIDEIX**

Sr. Lluis Sais i Puigdemont ERC-AM

**ASSISTENTS**

Sr. David Baixeras i Marín ERC-AM

Sra. Gemma Pascual i Fabrellas ERC-AM

Sra. Carme Vall Clara ERC-AM

Sr. Enric Marquès Serra ERC-AM

Sr. Carles Puig Madrenas CUP-PA

Sra. Maria Roure Fabré CUP-PA

Sr. Josep Maria Castells Garangou CUP-PA

Sra. Maria Teresa (Maite) Bravo Rodríguez ICV-EUiA-E

Sr. Oscar Aparicio i Pedrosa IpL-PSC-CP

Sra. Marta Carol Geronès IpL-PSC-CP

Sr. Jordi Gasull Pujol IpL-PSC-CP

Sra. Cristina Salvà Reca IpL-PSC-CP

Sr. Xavier Font Galí CxLB

Sra. Catalina (Cati) Vilà Teixidor CxLB

Sra. Núria Cassanyes Borrell CxLB

Sra. Núria Anglada Casamajor CiU

**NURIA CASSANYES NO ASSISTEIX**

**Secretari**

Pere Serrano Martín

**Interventora**

Marta Dalmau Palom

**QUÒRUM**

Es verifica el quòrum d’assistència a l’inici de la sessió i es manté durant el seu transcurs

**ORDRE DEL DIA**

1. Aprovació, si escau, de l’acta de la sessió ordinària núm. 14 /22.12.2015)
2. Suspensió del procediment d’aprovació de l’Ordenança Municipal de l’Administració

Electrònica

1. Aprovació inicial del Pla de Protecció Civil (Plantilla Multirisc)
2. Novació conveni gestió ús 2 HPO cedits per necessitats socials temporals
3. Ratificació de la Modificació dels Estatuts del CPNL
4. Aprovació provisional del PEU Equipaments illa Passeig Agustí Font
5. Declaració de suport a la Plataforma en defensa de l´Ebre i a la lluita contra el *Plan Hidrológico de la Cuenca del Ebro.*

Part de control i de seguiment d’òrgans de govern

1. Donar compte dels Decrets de l´Alcaldia
2. Donar compte Decrets de forma específica
3. Assumptes urgents
4. Precs i preguntes

**DESENVOLUPAMENT DE LA SESSIÓ I ACORDS:**

1.- Aprovació, si escau, de l’acta de la sessió ordinària núm. 14 /22.12.2015)

(...) Sra. Anglada efectua la següent esmena: Manifesta que si les intervencions no son exactes no s'acaba d'entendre.

En relació a la intervenció relativa a les ordenances, en el primer paràgraf sobre la diferència de preus de dos mateixos serveis de diferents àrees, a l'acta posa ....... I hauria de posar que no son diferents serveis, sinó un mateix servei ofert per diferents àrees. Cal rectificar.

En la següent intervenció: sembla que els preus de les activitats no pot ser molt diferents.

Proposa que es faci literal l'acta.

El secretari es mostra disconforme en tant que el que es fa és una transcripció.

**El que es farà és enviar l'esborrany d'acta per tal que es puguin fer puntualitzacions.**

Sr. Font: dintre del punt de les OOFF, a la segona intervenció, vaig dir militants de CDC i no de CIU.

I allà on diu: la proposta aprovada, ha de dir compromís per la bisbal, cal canviar la D per la C.

Després d’aquestes esmenes s’aprova per unanimitat.

**2.- Suspensió del procediment d’aprovació de l’Ordenança Municipal de l’Administració Electrònica**

En data 18.12.2015 s´emet informe jurídic 2015.54, en relació amb l´avantprojecte d´Ordenança municipal de l´Administració electrònica de l´Ajuntament de la Bisbal d´Empordà, que es transcriu :

*Antecedents*

*El Ple municipal de data 28.04.2015 va aprovar inicialment l´avantprojecte d´Ordenança municipal de l´Administració electrònica de l´Ajuntament de la Bisbal d´Empordà, el text de la qual se sotmet a informació pública en els mitjans previstos legalment*

*En data 26.06.2015 es va rebre escrit d’al·legacions i suggeriments al projecte d’ordenança presentada per l’Oficina Antifrau de Catalunya incidint en els aspectes que guarden relació amb els àmbits sobre els que recauen les funcions generals previstes en els arts. 1 i 3 de la Llei 14/2008. En data 25.11.2015 es demana informació sobre l’estat de tramitació de l’expedient.*

*Fonaments.-*

*El BOE núm. 236 de data de 2.10.2015 publica les lleis estatals 39/2015 del Procediment Administratiu Comú de les Administracions Públiques i 40/2015 de Règim Jurídic del Sector Públic, que substitueixen a la Llei 30/1992 i a la Llei 11/2007, assenten el fet que l'ús del mitjà electrònic ha de constituir el mitjà habitual en les relacions de les Administracions amb els ciutadans i d'aquelles entre si.*

*En el termini d'un any a partir de l'entrada en vigor de la Llei, hauran d'adequar-se a ella les normes reguladores estatals, autonòmiques i locals dels diferents procediments normatius que siguin incompatibles amb el que preveu aquesta Llei Disposició final cinquena.*

*Les noves Lleis, especialment la 39/2015, suposa un impuls definitiu a la implantació de l'administració electrònica, incorpora i ordena els avenços produïts en els últims temps i aposta per «una Administració pública íntegrament electrònica, amb zero paper i interconnectada» tant en les seves relacions amb els ciutadans com entre les diferents administracions entre si, millorant l'agilitat dels procediments administratius i reduint els temps de tramitació amb la implantació dels sistemes electrònics de comunicació entre l'administració i els ciutadans o les empreses. Això comporta l'ús de signatures digitals en la presentació d'escrits i tràmits administratius, l'eliminació del paper i l'agilització en les notificacions,*

*Per tot l’anterior es considera convenient suspendre el procediment d’aprovació de l’Ordenança municipal de l’Administració electrònica de l’Ajuntament de la Bisbal d’Empordà, deixar-la sense efecte i formular un nou avantprojecte adaptat completament a les previsions i mesures del nou escenari legal de les lleis estatals 39/2015 i 40/2015*

*Atès que l’Ajuntament de la Bisbal d’Empordà té pendent la revisió del seu Reglament Orgànic Municipal (ROM) vigent des de 1992 i que aquesta norma és la que millor pot regular el règim organitzatiu i el funcionament dels òrgans municipals, les relacions amb els ciutadans, l’articulació dels drets i els deures dels membres de la Corporació, la dels drets d’informació i de participació ciutadana i la de determinats aspectes administratius i de procediment de l’organització municipal de conformitat amb l’article 8.1.a) del Decret Legislatiu 2/2003, de 28 d’abril, pel que s’aprova el Text Refós de la Llei Municipal i de Règim Local de Catalunya, i concordants de la Llei estatal 7/1985*

*Vist el què disposa l’art. 87 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999*

*(...)*

Per tot l´exposat es proposa :

1. *SUSPENDRE el procediment d’aprovació de l’Ordenança municipal de l’Administració electrònica de l’Ajuntament de la Bisbal d’Empordà aprovada per acord del Ple de la corporació de data 28.04.2015, deixar sense efecte les actuacions tramitades i arxivar-lo definitivament sense cap altre tràmit més a l’efecte que s’acordi la incoació d’un nou procediment per a la redacció d’un avantprojecte d’una norma reglamentària municipal que s’adapti a les previsions i mesures de les lleis estatals 39/2015 i 40/2015*
2. *COMUNICAR aquesta resolució a les àrees municipals de Règim Intern i de Participació, Transparència i Noves Tecnologies, i NOTIFICAR-LA a l’Oficina Antifrau de Catalunya*

**Aquesta proposta ha estat aprovada amb la següent votació:**

**A FAVOR: Unanimitat**

**ABSTENCIONS:**

**EN CONTRA**

**3.- Aprovació inicial del Pla de Protecció Civil (Plantilla Multirisc)**

Vist el Pla de Protecció Civil municipal redactat pels Serveis Tècnics del Consell Comarcal del Baix Empordà (Plantilla Multirisc)

Vist l´informe del sergent-cap de la policia local, de data 22.12.2015

Atès el que preveu la Llei 4/1997, de 20 de maig de Protecció Civil de Catalunya i el Decret 210/1999, de 21 de juliol pel qual s´aprova el contingut per a l´elaboració i l´homologació de Plans de protecció civil municipal

Es proposa al Ple, previ l´informe favorable de la Comissió Informativa :

1.- Aprovar inicialment el *Pla de protecció civil municipal (Plantilla Multirisc)* que consta de :

- Manual d´actuació per riscos especials

- Annexos generals

- Programa d´implantació i manteniment

3.- Exposar al públic el present acord pel termini de 30 dies, en el tauler d´anuncis municipal, i publicació en el BOP i en el DOGC, per tal que es puguin efectuar les al·legacions i observacions pertinents.

4.- Trametre aquest acord al SSTT del Departament d´Interior de la Generalitat de Catalunya per a la homologació per part de la Comissió de Protecció Civil de Catalunya.

**Aquesta proposta ha estat aprovada amb la següent votació:**

**A FAVOR: unanimitat**

**ABSTENCIONS:**

**EN CONTRA**

**4.- Novació conveni gestió ús 2 HPO cedits per necessitats socials temporals**

En data maig de 2009 l’Ajuntament de la Bisbal d'Empordà va signar un conveni per establir el marc contractual, els termes i les condicions de la col·laboració, per a la gestió d’ús d’habitatges administrats per ADISGA a l’Ajuntament de La Bisbal, a efectes d’atorgar l’accés a l’habitatge amb caràcter temporal, a aquelles persones amb manifesta situació de risc social, amb dificultats per l’autonomia personal i/o altes necessitats de caràcter econòmic o social. El pacte sisè estableix que conveni tindrà una vigència de cinc anys, i podrà ser prorrogat, per mutu acord de les parts, prèvia petició per escrit de qualsevol de les parts signatàries, que ho haurà de realitzar amb un preavís d'un mes del venciment del termini inicial.

Els pisos objecte de gestió, són els habitatges disponibles inicialment a la promoció “La Guardiola”, del municipi de La Bisbal, següents:

* Avda. Josep Irla 17, BX-2a
* Avda. Josep Irla 17, BX 5è

La Junta de Govern Local, vista la proposta i l’informe del regidor de Serveis Socials de data 25.02.2014 en el sentit de creure convenient continuar gaudint d’aquest recurs per poder donar compliment a les demandes socials concretes vista la demanda d´allotjament temporal per algunes de la ciutat, va acordar en sessió de data 18.03.2014 sol·licitar a l’Agència de l’Habitatge de Catalunya la pròrroga del conveni, atès que els drets i obligacions d’ADIGSA varen ser transmesos globalment a l’Agència de l’Habitatge de Catalunya amb efectes des de l’1.01.2011

En data 25.11.2015 es rep esborrany del nou conveni amb l’Agència de l’Habitatge mitjançant correu electrònic tramès per la Sra. Àngels Anglada i Cantarell a la regidora d’Acció Social i Ciutadania a l’efecte de donar-ne la conformitat prèviament a la seva signatura.

Vist l’informe jurídic núm. 2015.52 de 16 de desembre, del qual en resulten les següents consideracions:

*En el mateix sentit si s’opta per contracte de lloguer es preveu una mesura per millorar la seguretat jurídica en cas d’incompliment, que aquest conveni serà títol suficient perquè l’ Ajuntament pugui instar la corresponent demanda judicial, encara que la titularitat de l’habitatge sigui de l’Institut Català del Sòl, de l’Agència de l’Habitatge de Catalunya o d’una entitat amb patrimoni immobiliari administrat per l’Agència.*

*També una altra novetat a tenir en compte és que l’Ajuntament podrà rebre els ajuts que preveu l’article 25 del Decret, de 27 de maig, del Pla per al dret a l’habitatge, si s’adhereix a la Xarxa d’Habitatges d’Inclusió i adquireixi el compromís de destinar aquests habitatges pels col·lectius de persones que requereixen una atenció especial, definits a l’article 22.2 del Decret 75/ 2014.*

*Per tot l’exposat, concloc que no hi ha cap impediment jurídic i administratiu per acceptar la novació del conveni amb els termes proposats per l’Agència de l’Habitatge de Catalunya, sense perjudici que abans de la seva aprovació es certifiqui l’existència de crèdit pressupostari i es realitzi la fiscalització prèvia en els termes de les normes pressupostàries*

Vista la fiscalització prèvia limitada en conformitat de la intervenció municipal 246/2015

PROPOSO a l’adoptar els següents acords:

1. APROVAR la novació del conveni per a l’establiment del marc contractual, els termes i les condicions de la col·laboració, per a la gestió d’ús dels dos habitatges següents administrats per l’Agència a efectes d’atorgar l’accés a l’habitatge amb caràcter temporal, a aquelles persones amb manifesta situació de risc social, amb dificultats per l’autonomia personal i/o altes necessitats de caràcter econòmic o social:

-Avda. Josep Irla 17, BX-2a

-Avda. Josep Irla 17, BX 5è

1. FACULTAR l’alcalde-president de la corporació perquè realitzi els actes necessaris per la seva signatura
2. NOTIFICAR aquest acord a l’Agència de l’Habitatge de Catalunya

**“CONVENI ENTRE L’AGÈNCIA DE L’HABITATGE DE CATALUNYA I L’AJUNTAMENT DE LA BISBAL D’EMPORDÀ PER A LA CESSIÓ DE LA GESTIÓ DE L’ÚS DE DOS HABITATGES DE TITULARITAT PÚBLICA ADMINISTRATS PER L’AGÈNCIA**

Barcelona, XX de novembre de 2015

**REUNITS**

# D’una part, el senyor Jaume Fornt i Paradell, director de l’Agència de l’Habitatge de Catalunya, que actua en nom i representació d’aquesta entitat, en virtut del nomenament efectuat per acord del Govern de 15 de març de 2011 (DOGC núm. 5839, de 17 de març), en ús de les facultats atorgades per l’article 7.3.e) de la Llei 13/2009, de 22 de juliol, de l’Agència de l’Habitatge de Catalunya i d’acord amb els poders atorgats per l’Institut Català del Sòl en l’escriptura publica de 14 d’abril de 2011, amb número de protocol 792.

I d’una altra part, el senyor Lluís Sais i Puigdemont, Alcalde-President de l’Ajuntament de la Bisbal d’Empordà que actua en nom i representació de l’esmentat Ajuntament, en ús de les funcions que li atribueixen els articles 21.1.b) de la Llei 7/1985, de 2 d’abril, Reguladora de les Bases de Règim Local i l’article 53 del Decret Legislatiu 2/2003 de 28 d’abril, pel qual s’aprova el Text refós de la Llei Municipal de Règim Local de Catalunya i de conformitat amb l’Acord del Ple de l’Ajuntament / Junta de Govern Local de data XXXX

Ambdues parts, es reconeixen la capacitat necessària per formalitzar el present conveni de col·laboració i

**EXPOSEN**

I.- En data 13 de febrer de 2009 es va formalitzar un conveni de col·laboració entre Adigsa, organisme aleshores competent i l’Ajuntament de la Bisbal d’Empordà en virtut del qual es cedia a l’Ajuntament la gestió de l’ús dos habitatges públics, ubicats a l’Av. Josep Irla, 17, baixos 2a i baixos 5a (ref. 17-9602-0002) i (ref. 17-9602-0005) de la promoció La Guardiola del municipi de la Bisbal d’Empordà.

II.- L’empresa pública Adigsa es va dissoldre en data 27 de desembre de 2010 i d’acord amb el que estableix la disposició transitòria segona de la Llei 13/2009, de 22 de juliol, de l’Agència de l’Habitatge de Catalunya, “les activitats i funcions que en el moment d’entrada en vigor d’aquesta llei, estigui duent a terme Adigsa passen a ser assumides per l’Agència de l’Habitatge de Catalunya”, la qual s’ha subrogat en les posicions jurídiques d’aquesta empresa.

III.-. Pel motiu abans exposat, l’Agència de l’Habitatge de Catalunya, l’Ajuntament de la Bisbal d’Empordà han considerat la necessitat d’establir un mecanisme de col·laboració i suport mutu per a l’accés a aquest habitatge públic i el desenvolupament dels programes socials d’habitatge, relacionats amb la inclusió de persones amb especials necessitats d’atenció.

IV.- D’acord amb el que disposa l’article 2 de la Llei 13/2009, de 22 de juliol, de l’Agència de l’Habitatge de Catalunya, l’Agència té com objectiu executar i gestionar les polítiques d’habitatge que són competència de la Generalitat, les quals s’han de desenvolupar d’acord amb els principis de cooperació i col·laboració amb els ens locals i en concertació, si s’escau, amb altres ens de caràcter públic o privat.

V.-L’article 3.1.q) de la Llei 13/2009, de 22 de juliol atorga a l’Agència la funció d’ evitar que cap persona resti exclosa d’un habitatge per motius econòmics i garantir l’estabilitat i la seguretat dels residents més vulnerables.

VI.-L’article 108.3 de la Llei 26/2010, de 3 d’agost, de règim jurídic i de procediment de les administracions públiques de Catalunya preveu que les administracions públiques de Catalunya poden subscriure convenis i protocols amb altres administracions públiques i amb els organismes i entitats públiques dependents o vinculats d’aquestes, en l’àmbit de les competències respectives i per a la consecució de finalitats d’interès comú.

D’acord amb l’exposat, les parts subscriuen aquest conveni amb subjecció a les següents

**CLÀUSULES**

**Primera.- Objecte**

L’objecte d’aquest conveni és establir les condicions de la col·laboració entre l’Agència de l’Habitatge de Catalunya (d’ara en endavant l’Agència) i l’Ajuntament de la Bisbal d’Empordà, (d’ara en endavant l’Ajuntament) per a la cessió de la gestió de l’ús de dos habitatges, propietat de l’Institut Català del Sòl i administrats per l’Agència, a favor de l’Ajuntament, que ja disposa, per possibilitar l’accés a un habitatge públic, a aquelles persones o unitats familiars del municipi amb especials necessitats d’atenció.

En concret són objecte del present conveni els següents habitatges:

1.- Av. Josep Irla, 17, baixos 2a i baixos 2a (ref. 17-9602-0002)

2.- Av. Josep Irla, 17, baixos 2a i baixos 5a (ref. 17-9602-0005)

**Segona.- Contraprestació de la cessió**

L’import de la contraprestació per la cessió de la gestió de l’ús dels habitatges a favor de l’Ajuntament es fixa en 257,34 euros mensuals (3.088,08 euros anuals). S’afegeixen a aquest import les despeses de les repercussions fiscals, taxes, i serveis. Els imports actuals de la cessió de cadascun dels habitatges són els que consten en l’annex d’aquest conveni.

Durant la vigència d’aquest conveni, la contraprestació es revisarà anualment mitjançant l’aplicació de la variació anual de l’índex de garantia de competitivitat, expressat amb dos decimals, utilitzant com a referència l’últim mes amb dades disponibles. En el supòsit que l’índex sigui negatiu, es considerarà que el valor de la revisió és zero. En cap cas la demora en l’aplicació de la revisió implicarà la seva renúncia o caducitat.

**Tercera.- Gestió dels habitatges**

**3.1-** L’Ajuntament assumeix la responsabilitat de la gestió dels habitatges, així com la cessió a les persones o unitats familiars que determini.

L’Ajuntament establirà el criteri per determinar la persona o família que es podrà allotjar en cadascun dels habitatges, en funció de la superfície i les característiques dels habitatges i d’acord amb la ràtio establerta en el Decret 141/2012, de 30 de octubre, que regula les condicions mínimes d’ habitabilitat dels habitatges i la cèdula d’habitabilitat.

L’Ajuntament establirà les condicions del contracte de cessió a formalitzar amb les persones o famílies que ocupin els habitatges cedits, ja sigui un contracte d’ús temporal, subjecte a l’establert en aquest conveni i en la Llei 5/2006, de 10 de maig, del llibre cinquè del Codi Civil de Catalunya, relatiu als drets reals o un contracte de lloguer que, pel caràcter assistencial se subjectarà a l’establert en aquest conveni i en allò que no estigui previst al Títol III de la Llei 29/1994, de 24 de novembre, d’Arrendaments Urbans i supletòriament pel Codi Civil de Catalunya.

La vigència del contracte estarà supeditada al termini de vigència d’aquest conveni.

L’Ajuntament haurà de demanar autorització expressa a l’Agència per fer obres en els habitatges objecte del conveni.

**3.2-** En el cas que l’Ajuntament hagi de resoldre el contracte de cessió perquè la persona o família allotjada hagi incomplert alguna de les obligacions pactades, aquest conveni serà títol suficient perquè l’ Ajuntament pugui instar la corresponent demanda judicial, encara que la titularitat de l’habitatge sigui de l’Institut Català del Sòl, de l’Agència de l’Habitatge de Catalunya o d’una entitat amb patrimoni immobiliari administrat per l’Agència.

Les despeses que es generin arran de la resolució del contracte, de la demanda judicial instada o, si escau, de la condemna en costes , seran a càrrec de les parts litigants i en cap cas del propietari i/o de l’administrador de l’habitatge cedit per aquest conveni.

**3.3-** Anualment, l’Ajuntament informarà a l’Agència sobre les persones que ocupen aquests habitatges i si s’escau, sobre els canvis d’ocupants que s’hagin produït.

**3.4-** En el cas que l’Ajuntament s’adhereixi a la Xarxa d’Habitatges d’Inclusió i adquireixi el compromís de destinar aquests habitatges pels col·lectius de persones que requereixen una atenció especial, definits a l’article 22.2 del Decret 75/ 2014, de 27 de maig, del Pla per al dret a l’habitatge, podrà rebre els ajuts que preveu l’article 25 d’aquest Decret, en funció de les disponibilitats pressupostaries

**Quarta.- Obligacions de les parts**

1. Cessió de la gestió:

Anirà a càrrec de l’Ajuntament el pagament de la contraprestació per la cessió de la gestió de l’ús dels habitatges, a compte de la partida pressupostària número XXXX així com també les despeses de les repercussions fiscals, taxes i serveis estipulats en el quadre annex al conveni.

El pagament d’aquests imports per part de l’Ajuntament s’efectuarà semestralment al compte bancari número ES11 2100 3000 11 2201796303 de l’Agència.

En el cas que no s’efectuï el pagament dels imports indicats en el termini establert, el cobrament s’efectuarà, prèvia comunicació a l’Ajuntament, mitjançant compensació amb els imports que l’Agència directament o en nom de l’Institut Català del Sòl hagi d’abonar a l’Ajuntament, com a subjectes passius de les corresponents obligacions que els hi siguin exigibles.

Seran a càrrec de l’Agència, l’execució de les obres necessàries per tal d’assolir els mínims d’habitabilitat previstos Decret 141/2012, de 30 d’octubre que regula les condicions mínimes d’habitabilitat dels habitatges i la cèdula d’habitabilitat

2. Despeses generals:

Anirà a càrrec de l’Ajuntament el pagament dels consums de serveis que es derivin de l’ús de cadascun dels habitatges cedits i de les contractacions de les corresponents pòlisses de subministraments.

3. Despeses de conservació i manteniment:

Aniran a càrrec de l’Agència les obres de conservació, manteniment i reparació dels habitatges que siguin necessàries per cedir-los en les condicions d’habitabilitat requerides per la normativa vigent, així com les que corresponen als propietaris segons la legislació vigent.

El manteniment ordinari dels habitatges és responsabilitat del cessionari durant la vigència de la cessió corresponent. L’Ajuntament es compromet a fer el seguiment necessari per garantir el bon ús dels habitatges per part dels ocupants, i en cas de mal ús o negligència en la conservació, les despeses de reparació que es puguin generar seran a càrrec de l’Ajuntament.

Així mateix, l’Ajuntament s’obliga a retornar els habitatges a l’Agència en perfecte estat d’ús i conservació per a la seva nova adjudicació.

4. Possibilitat de repercussió a les persones allotjades:

L’Ajuntament acordarà si repercuteix a les persones allotjades les mensualitats de la cessió d’ús i de les despeses generals indicades a l’annex d’aquest conveni.

5. Assegurança continent:

L’Agència assegurarà al seu càrrec el continent dels habitatges.

**Cinquena.- Comissió de seguiment**

Es constitueix una comissió de seguiment, que estarà integrada per aquelles persones designades per cadascuna de les parts, amb un màxim de tres membres per cadascuna d’elles.

Aquesta comissió de seguiment es reunirà a petició de qualsevol d’ambdues parts.

Les funcions d’aquesta comissió de seguiment són:

* Efectuar un seguiment efectiu del grau de compliment dels objectius i dels compromisos adquirits.
* Vetllar perquè es compleixin les finalitats per a les qual es cedeix la gestió de l’ús dels habitatges objecte d’aquest conveni.
* Proposar la modificació de la relació d’habitatges que es cedeixen, que s’haurà d’ aprovar mitjançant una addenda a aquest conveni.
* Resoldre les controvèrsies que puguin sorgir en la interpretació i el compliment d’aquest conveni .

**Sisena.- Vigència**

Aquest conveni té una vigència d’un any a partir de la data de la seva signatura. No obstant això, s’entendrà prorrogat per anys successius, sempre que una de les parts no el denunciï, en el termini d’un mes previ al venciment del termini inicial i sempre i quan no es constati un ús inadequat dels habitatges i dels elements comuns de l’edifici.

L’ús inadequat d’un habitatge, per part del seu ocupant, o dels elements comuns de l’edifici on es trobi ubicat, no afectarà la vigència i les possibles pròrrogues del conveni per a la resta d’habitatges que s’indiquen a l’annex d’aquest conveni.

**Setena.- Causes de resolució**

Són causes de resolució d’aquest conveni:

1. L’incompliment del seu objecte
2. La finalització del termini de vigència.
3. El mutu acord, manifestat per escrit.
4. L’incompliment d’alguna de les seves clàusules per una de les parts.
5. L’ús inadequat d’un dels habitatges per part del seu ocupant o dels elements comuns de l’edifici on es troba ubicat, no afectarà la vigència del conveni per a la resta d’habitatges objecte d’aquest conveni.
6. La denúncia unilateral del conveni amb un preavís de tres mesos, perquè existeixen causes excepcionals i justificades que dificulten o impossibiliten el compliment del seu contingut.
7. Altres causes d’extinció previstes en la normativa aplicable

**Vuitena.- Resolució de controvèrsies**

Les parts resoldran de mutu acord les diferències que puguin sorgir en l’execució i interpretació del present conveni amb caràcter previ a la seva submissió, si s’escau, davant la jurisdicció contenciosa administrativa, d’acord amb el que disposa la Llei 29/1998, de 13 de juliol, reguladora de la jurisdicció contenciosa administrativa.

I, com a prova de conformitat, les parts signen aquest conveni, per duplicat, al lloc i la data expressats en l’encapçalament. “

**Aquesta proposta ha estat aprova amb la següent votació:**

**A FAVOR: unanimitat**

**ABSTENCIONS:**

**EN CONTRA**

**5.- Ratificació de la Modificació dels Estatuts del CPNL**

Vist l´escrit del Consorci per a la Normalització Lingüística NRE 689 (19.01.2016) mitjançant el qual ens comuniquen que el Ple del Consorci va aprovar la Modificació dels seus Estatuts, així com també s´aprova per Acord de Govern de la Generalitat de Catalunya i es publica en el DOGC 6929 (06.08.2105), a fi de donar compliment als canvis que preveuen l´entrada en vigor de la nova normativa Llei 27/2013 de 27 de desembre i Llei 15/2014 de 16 de setembre i de la Llei 26/2010, de 3 d´agost.

Vist l´art. 27 de l´Estatut vigent del CPNL, aquesta modificació ha de ser ratificada per cadascun dels ens consorciats

Vista la competència del Ple municipal per a aquest assumpte:

PROPOSO.-

Primer.- RATIFICAR la Modificació del Estatus del CPNL i la dissolució del Consorci en el terme en que va ser aprova pel Ple d´aquest organisme i publicada en el DOGC.

Segon.- COMUNICAR aquest acord al Consorci per a la Normalització Lingüística

Tercer.- TRASLLADAR aquest acord a l´Àrea municipal de Cultura i a l´Àrea municipal d´Intervenció

**Aquesta proposta ha estat aprova amb la següent votació:**

**A FAVOR: unanimitat**

**ABSTENCIONS:**

**EN CONTRA**

**6.- Aprovació provisional del PEU Equipaments illa Passeig Agustí Font**

Vist que per Decret de l’Alcaldia de data 5 de novembre de 2015 es va resoldre el següent : “1.Aprovar inicialment el Pla Especial Urbanístic (PEU) de l’illa d’equipaments passeig Agustí Font, carrers Mas Clarà i Abat Oliva, redactada pels Serveis Tècnics municipals d’Urbanisme, amb data octubre 2015

2.EXPOSAR a informació pública, per un termini d’un mes, l’acord amb edictes que s’han de publicar en el BOP, en un diari de premsa periòdica i per mitjans telemàtics a través del web municipal.”

Vist el certificat de data 19 de gener de 2016 que, de l’expedient de referència, es va publicar edicte en el BOP de Girona núm. 229 de data 27 de novembre de 2015, al diari El Punt avui de data 26 de novembre de 2015, al tauler d’anuncis municipal i al web de l’Ajuntament de la Bisbal d’Empordà per el termini d’un mes sense que s’hagin presentat al·legacions al respecte.

Vist l’informe emès per l’arquitecte assessor municipal en data 20 de gener de 2016

Atès el que disposen els articles 67.1.d),80.c), 81, 85 i 87 a 89 del Decret legislatiu 1/2010, de 3 d’agost, pel qual s’aprova el Decret 1/2010, de 3 d'agost, que aprova el Text refós de la Llei d'Urbanisme de Catalunya, modificada per la Llei 3/2012 de 22 de febrer,

Es PROPOSA al Ple Municipal :

Primer.- Aprovar provisionalment el “Pla Especial Urbanístic (PEU) de l’illa d’equipaments passeig Agustí Font, carrers Mas Clarà i Abat Oliva, redactada pels Serveis Tècnics municipals d’Urbanisme, amb data octubre 2015.

Segon.- Trametre l'expedient a la Comissió Territorial d'Urbanisme de Girona per a la seva aprovació definitiva d’acord amb l’article 80.c) del Text refós de la Llei d’Urbanisme de Catalunya.

**Intervencions:**

Sr. Alcalde: explica breument el contingut del Pla Especial i els objectius establerts a la memòria. S'assenyala que el PEU pretén executar la sentència i donar compliment també al POUM actual a l'hora d'implementar equipaments. És per això que es va iniciar la tramitació del Pla, no hi ha hagut al·legacions i es proposa la definitiva.

Sr. Font: votarem a favor. Però arribem avui i hem de fer un PEU per evitar el que no volem que és l'enderroc de la Biblioteca i creiem que una modificació puntual es podria haver fet en el seu moment per evitar el PEU. Creiem que només amb una petita modificació del PGOU del 82 o PEU de la illa a on havia d'anar la Biblioteca, ens hauríem evitat tot aquest temps.

Sr. Alcalde: agrair-li el vot favorable. No entraré en discussions que ja hem tingut. El fet de fer el PEU és perquè el POUM actual determina que s'ha de fer per implementar un equipament.

Un cop sabem com ha anat tot, ens podríem haver estalviat moltes coses.

Haurem d'esperar a veure què passa ja que no tenim garanties que el tema acabi bé. Cal que es doni el vist i plau a l'execució de sentència plantejades per l'ajuntament

Sr. Aparicio: amb aquesta aprovació que fem no tenim seguretat per evitar l'execució de la sentència, i també dir que el que fem avui no acaba d'estar ben fet. Entenc que fem un planejament derivat del POUM per equipaments, però això no vol dir que s'hagi de circumscriure només als solars d'aquest equipament. Hem d'intentar garantir, davant una impugnació, que es declari nul de ple dret un acte per eludir el compliment de sentència. Si fem un PEU que només afecta aquests dos solars de l'equipament afectat per la sentència, és molt difícil dir que no es fa per eludir el compliment de la sentència. La nostra proposta és deixar sobre la taula aquest punt i modificar l’àmbit d'aquest planejament fent també **subsimibles**? els equipaments adjacents i serà més fàcil justificar-ho davant el jutjat. Crec que aquesta proposta tindria més garanties.

Nosaltres no podem votar en contra, ja que si vam fer el POUM era per buscar una solució al tema i vam demanar endarrerir el present punt per esperar i mirar millor la nostra proposta.

Sr. Alcalde: l'ajuntament no fa un PEU per evitar l'execució d'una sentència, sinó que es fa un PEU per executar una sentència, que és molt diferent. El que es vol fer amb el PEU és donar compliment a la sentència.

La memòria del PEU està treballada tant per l'arquitecte municipal com pels serveis jurídics contractats per l'ajuntament. És un document per tant treballat tècnica i jurídicament.

També dir que quan abans estigui aprovat el PEU, per l'ajuntament serà millor ja que hi ha una petició de l'ajuntament pendent de resoldre pel jutge consistent en que executarà la sentència amb un PEU.

Sr. Aparicio: pel tema de la urgència, dir que va per llarg, i la inexecució de la sentència es va presentar al 2014, per tant no crec que vingui de dos dies. I també és evident que vostès no diran que una modificació de Pla General es fa per eludir una sentència, però tots sabem per què estem fent aquesta modificació. Vostè diu que és per donar compliment a la sentència, però més convenciment hi haurà si s'amplia l'àmbit de la modificació plantejada pel PEU. No costa res esperar 10 dies per modificar el fons d'aquesta actuació. Dit això, no voldria entrar en polèmica, simplement demano que el replantejament del tema i tant de bo m'equivoqui.

**Aquesta proposta ha estat aprovada amb la següent votació:**

**A FAVOR : ERC-CUP-ICV-PxLB-CIU**

**ABSTENCIONS: PSC**

**EN CONTRA:**

**7.- Declaració de suport a la Plataforma en defensa de l´Ebre i a la lluita contra el *Plan Hidrológico de la Cuenca del Ebro.***

El Consell de Ministres espanyol, el 8 de gener de 2016, va aprovar dos decrets que inclouen un total de 16 plans hidrològics de conca (per al període 2015-2021) entre els quals es troba el de l’Ebre. Aquest Pla ha tingut el rebuig de quatre de les nou comunitats autònomes que rega el riu Ebre (Catalunya, el País Basc, Navarra i el País Valencià).

Durant el procés seguit per elaborar aquest Pla de Conca de l’Ebre, ni la Confederació Hidrogràfica de l’Ebre ni el Govern espanyol han tingut en compte les al·legacions que diverses associacions, entitats, partits i institucions van presentar per denunciar l’impacte negatiu i la greu amenaça que representava el Pla, tant per a la sostenibilitat del tram final del riu i el delta de l’Ebre com per a les activitats econòmiques, agrícoles i pesqueres que s’hi desenvolupen.

El 25 de juny de 2015, la Comissió per la Sostenibilitat de les Terres de l’Ebre aprovava amb el vot favorable de gairebé tots els membres, una proposta de cabals per al tram final del riu Ebre i el Delta amb tres propostes diferenciades; per a anys secs, normals i humits. Així, segons les conclusions dels estudis presentats, el cabal ecològic per a un any sec hauria de ser de 5.871 hm3/anuals; per a un any normal hauria de ser de 7.732 hm3/anuals i per a un any humit, de 9.907 hm3/anuals. A més, s’incorporava una proposta de cabal mínim d’excepcionalitat per a casos de sequera prolongada amb 3.518 hm3/anuals. Aquesta proposta de cabals ambientals que garantia la subsistència del Delta, el manteniment de l’activitat pesquera i el gran ecosistema del Delta, va ser presentada en forma d’al·legacions per la Generalitat de Catalunya perquè s’inclogués en el nou Pla hidrològic de la Conca de l’Ebre, però no va ser atesa.

En canvi, el cabal del riu fixat per al nou Pla de Conca és de 3.100 hm3/anuals (sense diferenciar anys secs o humits) és a dir, 5.000 hm3/anuals menys, que els proposats per la Comissió per la Sostenibilitat de les Terres de l’Ebre. Així que, en cas que s’implementi, tindrà un impacte equivalent a 2,5 transvasaments dels planificats pel Ministre Arias Cañete al Plan Hidrológico Nacional. Mentre que algun altre Pla de conca ha fixat els cabals ecològics en el cent per cent de les masses d'aigua, el de l'Ebre estableix únicament un vuit per cent del total de les masses de l'aigua.

Aquest Pla fixa un repartiment del cabal del riu, que augmenta les concessions de nous regadius en 450.000 hectàrees quan el total del nou regadiu de tots els plans de l’Estat espanyol és de **700.000 hectàrees**. La majoria d’aquestes hectàrees no tenen concessions i van lligades a 56 noves infraestructures de regulació (embassaments).

La Plataforma en Defensa de l’Ebre, durant la tramitació del Pla de conca, va presentar més de 4.030 al·legacions particulars basades en requeriments que havia fet la Comissió Europea al Govern espanyol que no van ser acceptades. La Comissió va constatar que mancava molta informació als diversos plans de conca espanyols per adaptar-se a les normatives europees, i va requerir al Govern espanyol que ho modifiqués. La Comissió va adreçar preguntes molt concretes al Govern sobre el contingut del Pla de Conca de l’Ebre; de fet, va assenyalar 32 discrepàncies, 10 de les quals eren idèntiques a les de la queixa que va fer arribar la Plataforma en Defensa de l’Ebre.

Davant l’amenaça que suposa aquest nou Pla hidrològic de conca per al futur socioeconòmic i mediambiental del tram final del riu Ebre, el delta de l’Ebre i els seus pobles, el Ple Municipal proposa l’adopció dels següents:

ACORDS

1. Manifestar al Govern de l'Estat espanyol el rebuig de l'ajuntament d ela Bisbal d’Empordà a l'aprovació definitiva del Pla Hidrològic de la Conca de l'Ebre que va tenir lloc en Consell de Ministres el passat 8 de gener de 2016.

2. Donar suport a les accions, iniciatives i mobilitzacions socials que es facin contra el Pla Hidrològic de la conca de l'Ebre.

3. Donar suport a les accions que el Govern de Catalunya, els ajuntaments, així com altres institucions i entitats socials, presentin davant la Comissió Europea i altres organismes de caràcter estatal i internacional amb l'objectiu de defensar els cabals ecològics aprovats per la Comissió per la Sostenibilitat de les Terres de l'Ebre.

4. Demanar a la Comissió de Medi Ambient europea que vetlli per l'adequació i el compliment del Pla hidrològic de Conca de l'Ebre a les directives europees d'Aigua, Aus i Habitatge.

5. Ratificar la necessitat de cabals ecològics suficients per les zones humides dels nostres rius, que eviti el seu deteriorament i els permeti recuperar l'equilibri natural i el bon estat ecològic.

6. Comunicar aquest acord al president de la Generalitat de Catalunya, a la Conselleria de Territori i Sostenibilitat de la Generalitat de Catalunya, a la Conselleria d'Agricultura de la Generalitat de Catalunya, als grups polítics del Parlament de Catalunya, al Govern espanyol, a la Confederació Hidrogràfica de l'Ebre, a la Plataforma en Defensa de l'Ebre, al president del Parlament Europeu, al president de la Comissió Europea, al comissari competent en matèria d’aigües i al president del Consell Europeu.

Intervencions:

Sr. Alcalde: entenc que és una moció presentada per tots els grups.

**Aquesta proposta ha estat aprovada amb la següent votació:**

**A FAVOR: unanimitat**

**ABSTENCIONS:**

**EN CONTRA**

**8.- Donar compte dels Decrets de l´Alcaldia**

Es dóna compte succinta de les resolucions de l’Alcaldia dictades des de la darrera sessió plenària als efectes del què es preveu a l’article 42 del Reglament d’organització, funcionament i règim jurídic de les entitats locals, aprovat per Reial decret 2568/1986, de 28 de novembre.

**9.- Donar compte Decrets de forma específica**

9.1.- Aprovació EXP MC 40-2015 (Turisme) i actualització annex inversions  
Antecedents de fet

Atès que hi ha diverses aplicacions pressupostàries amb crèdit disponible les quals no es preveu cap despesa a aplicar pel que resta d’exercici; no obstant, a altres aplicacions el crèdit s’estima insuficient per a portar a terme diversa despesa a imputar fins a final d’any,

Atès que cal efectuar les modificacions pressupostàries corresponents, als efectes de poder

donar cobertura a les despesa proposada,

Ateses les competències atribuïdes a aquesta Alcaldia-Presidència per l’article 21 de la LBRL, tenint en compte allò que disposen l’article 179 del RDL 2/2004 i l’article 40 del RD 500/1990, i la Base 11 a) b) de les Bases d’Execució del Pressupost de la Corporació.

Vist l’informe núm. 256/2015 de la interventora municipal de data 30.12.2015

Per això RESOLC:

**PRIMER: APROVAR** l’expedient núm. 40-2015 de Modificació de crèdits, segons detall

|  |  |  |  |
| --- | --- | --- | --- |
| Aplicació | Descripció | Import que | Import |
| Pressupostària |  | disminueix | que augmenta |
| 04.4320.2269900 | Activitats turisme |  | 20.110,16 € |
| 02.4590.6190000 | Col·lector aigües residuals Avda. President Josep Irla | 20.110,16 € |  |
|  | ∑ TOTAL | **20.110,16 €** | **20.110,16 €** |

**SEGON: ACTUALITZAR** l’annex d’Inversions del pressupost municipal d’enguany, segons detall següent i donar-ne compte al Plenari a la propera sessió que celebri:

|  |  |  |  |  |  |  |  |
| --- | --- | --- | --- | --- | --- | --- | --- |
| **Codi** | **Aplicació** | **Denominació** | **Import** | **Any** | **Any** | **Finançament** | **Crèdits compromesos** |
|  | **Pressupostària** |  |  | **inici** | **Finalització** |  | **abans de 31.12.2015** |
| 2015/4/IRLA/1 | 02.4590.6190000 | Col·lector aigües residuals Avda. President Josep Irla | 20.110,16 € | 2015 | 2015 | Recursos Propis | 0,00 € |

**SEGON:** **COMUNICAR** el present decret a la Intervenció Municipal, als efectes de l’adequada comptabilització del present acord

La Bisbal d´Empordà, 30 de desembre de 2015.

**9.2.- DECRET DE L´ALCALDIA Núm.1857**

Vist que el Ple municipal de data 07.07.2015 va acordar crear l´Òrgan complementari anomenat CONSELL DE GOVERN d´acord amb l´art. 49 del TRLMRLC i establir el règim de sessions d´aquest Òrgan cada dijous a les 20:00 h. exceptuant els dijous coincident amb la Comissió Informativa que es fixa a les 19:30 h.

Vist que en el mateix acord es faculta l´alcalde de la corporació per a modificar el règim de sessions de la manera que cregui adient.

RESOLC :

1.- MODIFICAR l´acord de règim de sessions del Consell de Govern pel que fa a l´horari ordinari de les sessions.

2.- ESTABLIR l´horari de les sessions del CONSELL DE GOVERN de forma ordinària a les 19:00 h. exceptuant el dijous coincidents amb la Junta de Govern local que es fixa a les 19:30 h

3.- TRASLLADAR aquest Decret a tots els membres del Consell de Govern

4.- DONAR COMPTE d´aquest Decret a la propera sessió plenària.

La Bisbal d´Empordà, 1 de desembre de 2015

**9.3.- DECRET DE L´ALCALDIA Núm. 1856**

Vist el decret de l´Alcaldia de data 18.06.2015 pel qual es constitueix la Junta de Govern Local i s´estableix l´horari que es fixa en les 19:30 h. el primer i el tercer dijous de cada mes.

Atès que es considera més adient canviar l´horari d´aquestes sessions.

En virtut de les facultats que m´atorga la llei

RESOLC :

1.- MODIFICAR el Decret de l´Alcaldia de data 18.06.2015 pel que a l´horari de la Junta de Govern Local.

2.- ESTABLIR l´horari de les sessions de la Junta de Govern Local de forma ordinària a les 19:00 h. del primer i tercer dijous de cada mes

3.- TRASLLADAR aquest Decret a tots els membres de la Junta de Govern Local

4.- DONAR COMPTE d´aquest Decret a la propera sessió plenària.

La Bisbal d´Empordà, 1 de desembre de 2015

**10.- Assumptes urgents**

Es vota conjuntament la urgència dels dos punts, i s'aprova per unanimitat la incorporació dels dos punts

**PROPOSTA D’APROVACIÓ DE RECONEIXEMENT EXTRAJUDICIAL DE CRÈDITS**

**1/2016**

LLUÍS SAIS I PUIGDEMONT, Alcalde-President de l’Ajuntament,

Finalitzat l’exercici 2015 consten a Intervenció vàries factures que corresponen a serveis degudament realitzats durant l’exercici 2015 i que no s’han pogut imputar al pressupost 2015.

Atès l’informe d’Intervenció núm. 9/2016 de data 25 de gener de 2016, on consta que en aplicació de l’article 60.2 del Reial Decret 500/1990, de 20 d’abril, correspondrà al Ple de l’entitat el reconeixement extrajudicial de crèdits.

De conformitat amb el que s’exposa, proposo al Ple de la Corporació l’adopció de l’Acord següent:

PRIMER. APROVAR el reconeixement extrajudicial de crèdits de l’Ajuntament per import de 152.158,71 €, segons el detall que consta a l’expedient.

SEGON.- AUTORITZAR, DISPOSAR I RECONÈIXER amb càrrec al Pressupost de l’exercici 2016 de l’Ajuntament aquesta despesa que es reconeix en aquest acord per part del Plenari de la Corporació.

TERCER.- COMUNICAR el present acord a Intervenció Municipal

**Intervencions:**

Sr. Alcalde: explica en què consisteix el reconeixement extrajudicial de crèdits.

Sra. Anglada: se'ns va fer arribar el llistat de factures, i per tema de temps no he pogut mirar-les totes i per tant m'abstindré.

Sra. Interventora: en el llistat que se us va trametre, hi ha la factura d'eficiència energètica que en realitat és capítol 2 i no capítol 6, per tant s'esmena.

També hi ha alguna factura que és multiplicació, que pot ser que en alguna part pot haver-hi crèdit, que no portés a confusió.

Sr. Alcalde: la majoria de factures corresponen a Endesa, GALP i subministraments de l'hospital.

Sr. Aparicio: votarem a favor ja que son factures conformades per intervenció de serveis prestats, però ens sobta la quantia que hi ha i que la majoria son de gas, electricitat, etc... Per tant, equipaments en vigor i que no s'havia dotat pressupostàriament. El normal és fer un seguiment del pressupost per evitar això. Cal fer una reserva per aquests subministraments que ja se sap que hi son i es fa una reserva. Si s’hagués fet això, ara no estaríem en aquest punt.

Hi havia també la possibilitat de buscar finançament de capítol 1 i 3 (de places no cobertes, i romanents i estirar de tema d'interessos). Ara això condicionarà el pressupost 2016, que es veurà en la liquidació del romanent.

Sr. Alcalde: qui ha de fer la gestió és qui fa el pressupost, qui ha de preveure. I vostès han previst per sota any rere any per norma, això es presenta un pressupost en què es diu que es disminueix la despesa corrent. I ens hem trobat que en diferents temes s'ha fet pilota en el sentit explicat. Totes les modificacions han estat per cobrir aquests temes, per tant entenc que a vostè no li agrada aquest REC però és el que dona. El que li garanteixo és que intentarem que de cares al pressupost del proper any, no ens trobem amb aquestes quantitats importants. Intentarem fer un pressupost el més ajustat possible a les despeses de l'ajuntament i evitar situacions com aquesta.

Quan vostè parla, diu que no hi ha una gestió correcta, i no crec que s'hagi de fer una acusació tècnica.

Sr. Aparicio: si es mira la memòria del pressupost del 2015, aquestes partides que vostè diu s'incrementaven un 16 per cent. Marge suficient per fer-ho. No ha passat això que diu ja que cada any s'hauria d'haver fet un REC de 150 mil euros.

Per tant alguna cosa s'ha de fer. Si s'hagués fet una gestió acurada, no ens hauríem trobat amb aquestes quantitats. Si miressin les intervencions que vam fer i la memòria, veuran el que estic dient.

Sr. Alcalde: la neteja de diferents equipaments no estava prevista a cap partida i s'ha hagut de treure d'altres partides.

Sr. Aparicio: Això no és veritat.

Un pressupost no deixa de ser una estimació. Cal anar fent un seguiment.

**Aquesta proposta ha estat aprovada amb la següent votació:**

**A FAVOR : ERC-CUP-ICV-PxLB-PSC**

**ABSTENCIONS: CIU**

**EN CONTRA:**

**PROPOSTA D’APROVACIÓ DE RECONEIXEMENT EXTRAJUDICIAL DE CRÈDITS**

**TERRACOTTA MUSEU**

**1/2016**

LLUÍS SAIS I PUIGDEMONT, Alcalde-President de l’Ajuntament,

Finalitzat l’exercici 2015 consten a Intervenció vàries factures que corresponen a serveis degudament realitzats durant l’exercici 2015 i que no s’han pogut imputar al pressupost 2015 de l’OOAA Terracotta Museu.

Atès l’informe d’Intervenció núm. 1/2016 de data 26 de gener de 2016, on consta que en aplicació de l’article 60.2 del Reial Decret 500/1990, de 20 d’abril, correspondrà al Ple de l’entitat el reconeixement extrajudicial de crèdits.

De conformitat amb el que s’exposa, proposo al Ple de la Corporació l’adopció de l’Acord següent:

PRIMER. APROVAR el reconeixement extrajudicial de crèdits de l’OOAA Terracotta Museu import de 2.822,84 €, segons el detall que consta a l’expedient.

SEGON.- AUTORITZAR, DISPOSAR I RECONÈIXER amb càrrec al Pressupost de l’exercici 2016 de l’Ajuntament aquesta despesa que es reconeix en aquest acord per part del Plenari de la Corporació.

TERCER.- COMUNICAR el present acord a Intervenció Municipal

**Intervencions**:

No n’hi ha

**Aquesta proposta ha estat aprovada amb la següent votació:**

**A FAVOR : ERC-CUP-ICV-PxLB-PSC**

**ABSTENCIONS: CIU**

**EN CONTRA:**

**11.- Precs i preguntes**

Sra. Anglada: sobre el tema de SOREA, es va parlar que després de tenir la resolució de les al·legacions es diria alguna cosa, es va dir que faltava informe de secretaria i voldria saber com està. I si hi ha un calendari per conèixer el procediment.

Sr. Secretari: l'informe pràcticament està fet. Caldrà declarar caducitat i tornar a iniciar en el mateix sentit que l'anterior.

Sr. Alcalde: una vegada fet l'informe es convocarà a tots el grups i es podrà reiniciar de nou l'expedient.

Sr. Secretari: ha estat aturat més de 5 mesos aquest expedient.

Sra. Anglada: entenc que aturat no seria la paraula. Voldria saber com està també el tema de Fontanilles.

Sr. Alcalde: tenim la primera carta redactada de convocatòria de tots els municipis, i he de trucar als alcaldes per fixar una data segurament la propera setmana.

Sr. Font: dues coses: es va dir a la comissió que es faria una assemblea oberta municipal, qui hi haurà i què es tractarà?

I la segona, de la pista de linòleum, s'ha pres alguna decisió?

Sr. Castells: en el tema de l'assemblea, és cert, i es repartirà un fulletó sobre què es parlarà i com s'estructurà. Hi haurà l'equip de govern amb una direcció tècnica per explicar com s'estructura un pressupost i les despeses fixes que cal tenir en compte i quants diners es disposa per poder fer coses. Quines son les prioritats que tenim. I un segona part que cada regidor tindrà 2 minuts per explicar el què es vol fer i precs i preguntes oberts al públic en general.

Volem intentar obrir l'ajuntament a la ciutadania per ser més transparents i serà la primera assemblea que farem, ja que en farem d'altres.

Sr. Font: si ara passem l’assemblea al dia 29, caldria tenir una mica de previsió.

Sr. Castells: totalment d'acord, però el pressupost ens va menjar molt de temps.

Sr. Alcalde: del tema del linòleum, dic el mateix que es va dir a la Comissió Informativa, estem a l'espera de la resposta del Consell de l'Esport.

Sr. Aparicio: en un dels decrets de Modificació de Crèdits s'acaba deixant a 0 la partida de Josep Irla, Això de deixar-ho a 0 vol dir que l'empresa ho farà?

Sr. Alcalde: sí, estem en contacte amb l'empresa i ja hi ha un projecte per tal que en el primer trimestre de l'any s'executi.

Sr. Aparicio: en el servei d'emergències mèdiques, s'ha pogut fer alguna gestió més? I si s'ha estudiat alguna fórmula per minimitzar l'impacte de quedar-nos sense ambulància. Ho dic perquè tenim el Pla Estratègic, i no sé si seria bo allà buscar maneres alternatives ja que en el Pla Estratègic es parlava de fer un grup públic i privat amb l’assemblea i un òrgan. No sé si ja s'ha donat forma a això.

I després, un prec en relació a l'assemblea. Es pot discutir el tema de les despeses fixes o no, però ens agradaria que també fessin un pla d'actuació municipal respecte les inversions els propers anys.

I l'últim prec és comentar que no trobem bé que només es faci una Comissió Informativa, i la nostra valoració és que no ha funcionat i voldríem saber si s'ho han replantejat de modificar això.

Sr. Alcalde: del tema del SEM, demà tinc reunió amb el president del CCBE per parlar d'aquesta trobada amb el SEM i amb salut respecte a aquest cas i tots els professionals que s'han manifestat en contra. Demà insistiré en aquest sentit.

I respecte nous contactes, estic tramitant reunió amb el conseller de Salut a l'espera que es nomeni nou director dels serveis territorials de Salut, que esperem que es resolgui aviat.

Sra. Pascual: respecte la implantació del nou servei, s'havia de fer el 4 de desembre però finalment se'ns va dir que no. Per tant se'ns va trucar per l'empresa que potser seria el 14 de gener. No vam tenir data fins que ho vam veure pels mitjans de comunicació. Així ha anat el tema. La realitat és que el Baix Empordà és dels llocs on fa més por el servei i caldria tractar això a nivell comarcal i el tema del Pla Estratègic no es bona qüestió perquè només som 4 municipis i no encaixa en el concepte de Pla Estratègic.

Sra. Pascual explica el tema de la finestreta única empresarial.

Sr. Aparicio: en el tema del SEM, el Pla Estratègic pot ser interessant perquè hi ha municipis que paguen el servei d'ambulància o taxi a l'hospital de Palamós. Era per si s'havia fet algun estudi.

Sra. Pascual: l'ambulància no dona només servei a la Bisbal. Per tant, és el SEM que coordina el servei i per tant dóna cobertura no només a la Bisbal sinó a tota la comarca i més enllà.

Sr Puig: Hem d’insistir per no perdre serveis públics i han de continuar essent serveis públics.

Sr. Alcalde: ens estudiarem el tema de les comissions informatives.

I, sense altres assumptes a tractar, el president aixeca la sessió, de la qual com a secretària estenc aquesta acta.

L’ALCALDE EL SECRETARI